Curro-skool: ‘Daar was rassesegregasie’Curro Roodeplaat. Foto: Curro.co.za Die Gautengse departement van onderwys het gesê ŉ ondersoek het bevind daar was rassesegregasie by die Curro Roodeplaat Privaatskool in Pretoria. “Die ondersoek het die bewerings van rassesegregasie bevestig. Dit is bevestig deur Curro se bestuur en hulle erken dit was die resultaat van druk deur sekere wit ouers,” het Panyaza Lesufi, LUR vir onderwys in Gauteng, gesê. Lesufi het gesê die ondersoek is gedoen nadat ouers van sekere gr. R-leerders ’n petisie saamgestel het. Lesufi het gesê die praktyk deur Curro is onaanvaarbaar en onwettig. “Dit is diskriminerend en strydend met die bepalings van artikel 9 van die Grondwet. Die skool het opgetree in ’n wyse wat diskriminerend was deur segregasie toe te pas en het sodoende artikel 7 van die Wet op Gelykheid oortree.” Volgens Lesufi het die skool erken dat dit verkeerd was om segregasie toe te pas en wel vinnig opgetree om leerders van minderheidsrasgroepe by die drie Engelse gr. R-klasse in te deel. Die departement het voorgestel dat die skool se bestuur en onderwysers jaarliks opleiding in diversiteit ontvang.